આ ‘વાહ’ શબ્દ ખરેખર અદ્‌ભુત છે. આપણાં સહુનાં જીવનમાં આપણને ક્યારેક એવી અનુભૂતિ જરૂર થઈ હશે. જ્યારે ‘વાહ’ શબ્દ કોઈ પણ જાતના પ્રયત્ન વગર અચાનક જ નીકળી પડતો હોય છે. કુદરતનું અલૌકિક સૌંદર્ય નિહાળતાં નિહાળતાં, તો ક્યારેક કુદરતની કરામત પર આફરીન થઈને, તો ક્યારેક સંગીતની સુમધુર સૂરાવલિ સાંભળતા સાંભળતા ‘વાહ, વાહ’ આપણે બોલી ઊઠતાં હોઈએ છીએ. ત્યારે આપણું આખું અસ્તિત્વ એમાં તન્મય બની જતું હોય છે અને આનંદની અનુભૂતિની પરાકાષ્ઠાએ ‘વાહ’ શબ્દ બોલાઈ જતો હોય છે. ગુજરાતી હાસ્ય સાહિત્યના ભીષ્મ પિતામહ ગણાતા સ્વ. જ્યોતિન્દ્ર દવેએ ‘વાહ રે, હું વાહ’ એવા શબ્દો દ્વારા ખૂબ જ હાસ્યમય શૈલીમાં પોતાનો પરિચય આપ્યો છે.